คลังเพิ่มจีดีพีมั่นใจแผนน้ำดันศก.5.7%
สศค. เล็งจีดีพี ปี 2555 ทะยานเพิ่มแตะ 5.5-5.7% หลังประเมินแผนกู้เงิน
23 มี.ค. 2555

สศค. เล็งจีดีพี ปี 2555 ทะยานเพิ่มแตะ 5.5-5.7% หลังประเมินแผนกู้เงิน
แก้ปัญหาน้ำ 3.5 แสนล้านบาท ช่วยกระตุ้นเศรษฐกิจโตกระจาย 
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า สศค. จะปรับประมาณการตัวเลขผลิตภัณฑ์มวลรวมภายในประเทศ (จีดีพี) ในปี 2555 เพิ่มขึ้นเป็น 5.5-5.7% จากเดิมที่ระดับ 5% ซึ่งอยู่ในทิศทางเดียวกับการคาดการณ์ของธนาคารแห่งประเทศไทย (ธปท.) และคณะกรรมการพัฒนาการเศรษฐกิจและสังคมแห่งชาติ (สศช.) 
ทั้งนี้ ได้คำนวณแผนการกู้เงินจากพระราชกำหนด (พ.ร.ก.) กู้เงินเพื่อบริหารจัดการน้ำ วงเงิน 3.5 แสนล้านบาทแล้ว โดยเชื่อว่าการกู้เงินดังกล่าวถือเป็นการใช้จ่ายและการลงทุนของภาครัฐที่จะช่วยกระตุ้นเศรษฐกิจ รวมถึงช่วยกระตุ้นการใช้จ่ายของภาคประชาชนด้วย
นอกจากนี้ ยังประเมินว่าทิศทางราคาน้ำมันในปีนี้น่าจะทรงตัวอยู่ที่ระดับ 120 เหรียญสหรัฐต่อบาร์เรล หรือสถานการณ์เลวร้ายที่สุดที่ระดับ 140 เหรียญสหรัฐต่อบาร์เรล ซึ่งเป็นไปได้ค่อนข้างยาก เนื่องจากปกติแนวโน้มราคาน้ำมันในตลาดโลกจะปรับตัวลดลงในช่วงเดือน ก.ค.–ส.ค. หรือในช่วงไตรมาส 3
สำหรับราคาน้ำมันขายปลีกในประเทศ รัฐบาลได้ขยายระยะเวลาการลดการจัดเก็บภาษีสรรพสามิตน้ำมันดีเซลออกไปอีก 1 เดือน โดยไปสิ้นสุดเดือน เม.ย. 2555 บรรเทาภาระค่าครองชีพของประชาชน
อัตราเงินเฟ้อในปีนี้ยังไม่น่าเป็นห่วงมากนัก คาดการณ์ไว้ว่าปีนี้อัตราเงินเฟ้อทั่วไปจะอยู่ที่ 3.4% ส่วนอัตราเงินเฟ้อพื้นฐานจะอยู่ที่ 2.4% ขณะที่นโยบายการปรับขึ้นค่าจ้างขั้นต่ำที่ 300 บาทของรัฐบาลนั้น ก็อาจส่งผลกระทบกับภาคธุรกิจอยู่บ้าง ซึ่งรัฐบาลก็ได้เตรียมมาตรการไว้รองรับแล้ว โดยเฉพาะผู้ประกอบการเอสเอ็มอี